

**ข้อบังคับมหาวิทยาลัยธรรมศาสตร์**

**ว่าด้วยการมีสิทธิในทรัพย์สินทางปัญญาและการจัดหาประโยชน์จากทรัพย์สินทางปัญญาของมหาวิทยาลัยธรรมศาสตร์ พ.ศ. ๒๕๖๑**

**------------------------------------------**

โดยที่เห็นเป็นการสมควรกำหนดหลักเกณฑ์และวิธีการมีสิทธิในทรัพย์สินทางปัญญาและการจัดหาประโยชน์จากทรัพย์สินทางปัญญาของมหาวิทยาลัยธรรมศาสตร์

อาศัยอำนาจตามความในมาตรา ๒๓ และมาตรา ๑๔ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ สภามหาวิทยาลัยได้มีมติในการประชุมครั้งที่ ๑๑/๒๕๖๐ เมื่อวันที่ ๒๐ พฤศจิกายน พ.ศ. ๒๕๖๐ เห็นชอบให้ออกข้อบังคับไว้ดังนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการมีสิทธิในทรัพย์สิน  
ทางปัญญาและการจัดหาประโยชน์จากทรัพย์สินทางปัญญาของมหาวิทยาลัยธรรมศาสตร์ พ.ศ. ๒๕๖๑

**ข้อ ๒** ข้อบังคับนี้ให้ใช้บังคับถัดจากวันประกาศเป็นต้นไป

**ข้อ ๓** ในข้อบังคับนี้

“มหาวิทยาลัย” หมายความว่า มหาวิทยาลัยธรรมศาสตร์

“ทรัพย์สินทางปัญญา” หมายความว่า ลิขสิทธิ์ตามกฎหมายว่าด้วยลิขสิทธิ์ สิทธิบัตร อนุสิทธิบัตร รวมตลอดถึงการประดิษฐ์ กรรมวิธี และแบบผลิตภัณฑ์ตามกฎหมายว่าด้วยสิทธิบัตร ความลับทางการค้า   
ตามกฎหมายว่าด้วยความลับทางการค้า แบบผังภูมิของวงจรรวมตามกฎหมายว่าด้วยแบบผังภูมิของวงจรรวม  
พันธุ์พืชตามกฎหมายว่าด้วยคุ้มครองพันธุ์พืช และทรัพย์สินทางปัญญาตามกฎหมายว่าด้วยทรัพย์สินทางปัญญาหรือ การคุ้มครองทรัพย์สินทางปัญญาอื่นที่มหาวิทยาลัยเป็นเจ้าของหรือเป็นเจ้าของร่วม หรือได้รับอนุญาต  
ให้บริหารจัดการหรือหาประโยชน์

“บุคลากร” หมายความว่า ข้าราชการ พนักงานมหาวิทยาลัย พนักงานเงินรายได้ และลูกจ้าง  
ของมหาวิทยาลัย

“นักศึกษา” หมายความว่า นักศึกษาของมหาวิทยาลัย

“ผู้ได้รับอนุญาต” หมายความว่า ผู้ได้รับอนุญาตให้ใช้สิทธิในทรัพย์สินทางปัญญาของมหาวิทยาลัย

“ผลประโยชน์ตอบแทน” หมายความว่า เงิน หุ้น หรือผลประโยชน์ต่างตอบแทนอื่น ๆ ที่ได้จากการหาประโยชน์จากทรัพย์สินทางปัญญาของมหาวิทยาลัยตามข้อบังคับนี้

**ข้อ ๔** ให้อธิการบดีรักษาการให้เป็นไปตามข้อบังคับนี้ และให้มีอำนาจออกประกาศมหาวิทยาลัย  
เพื่อการปฏิบัติให้เป็นไปตามข้อบังคับนี้

**หมวด ๑**

**ทรัพย์สินทางปัญญาของมหาวิทยาลัย**

**ข้อ ๕** ผลงานอันเกิดจากการสร้างสรรค์ตามกฎหมายว่าด้วยลิขสิทธิ์ หรือการออกแบบแบบผังภูมิตามกฎหมายว่าด้วยแบบผังภูมิของวงจรรวม อันเกิดขึ้นโดยการจ้าง หรือตามคำสั่งหรือในความควบคุม  
ของมหาวิทยาลัยให้มหาวิทยาลัยเป็นผู้มีลิขสิทธิ์ในผลงานสร้างสรรค์ หรือเป็นผู้มีสิทธิขอรับความคุ้มครอง  
ในแบบผังภูมินั้น เว้นแต่จะได้ตกลงไว้เป็นอย่างอื่น

หลักเกณฑ์ วิธีการ เกี่ยวกับการจ้าง การสั่ง การควบคุมการสร้างสรรค์ผลงานหรือการออกแบบ   
และการทำความตกลงตามวรรคหนึ่ง ให้เป็นไปตามที่อธิการบดีกำหนดโดยออกเป็นประกาศมหาวิทยาลัย ทั้งนี้   
โดยคำนึงถึงความเหมาะสม ความเป็นธรรม และประโยชน์ของมหาวิทยาลัยประกอบด้วย

**ข้อ ๖** ให้มหาวิทยาลัยเป็นผู้มีสิทธิขอรับสิทธิบัตรหรืออนุสิทธิบัตรและมีสิทธิได้รับการระบุชื่อว่าเป็น  
ผู้ประดิษฐ์ในสิทธิบัตรหรืออนุสิทธิบัตรในการประดิษฐ์หรือคิดค้นที่มหาวิทยาลัยหรือบุคลากรของมหาวิทยาลัย  
ได้กระทำขึ้นในระหว่างเวลาปฏิบัติงาน ในการปฏิบัติหน้าที่ ได้รับทุน หรือได้ใช้งบประมาณ ข้อมูล สถิติ รายงาน วิธีการ กรรมวิธี องค์ความรู้ วัสดุ อุปกรณ์ เครื่องมือ หรือทรัพยากรของมหาวิทยาลัย

**ข้อ ๗** ให้สิทธิในผลงานสร้างสรรค์ การออกแบบแบบผังภูมิ การประดิษฐ์ การคิดค้น   
หรือการปรับปรุงพันธุ์พืชอันเกิดขึ้นร่วมกันระหว่างนักศึกษาและบุคลากรของมหาวิทยาลัยที่ได้กระทำในหน้าที่  
อันมีลักษณะเป็นงานอันเป็นส่วนหนึ่งในการศึกษาหรือเพื่อการสำเร็จการศึกษาตกเป็นทรัพย์สินทางปัญญา  
ของมหาวิทยาลัย โดยการทำข้อตกลงหรือสัญญาระหว่างมหาวิทยาลัย นักศึกษา และบุคลากร

อธิการบดีอาจมอบอำนาจให้คณบดีหรือหัวหน้าส่วนงานเป็นผู้มีอำนาจลงนามทำความตกลง  
หรือสัญญาตามวรรคหนึ่ง หลักเกณฑ์และวิธีการมอบอำนาจให้เป็นไปตามข้อบังคับมหาวิทยาลัยว่าด้วย  
การรักษาการแทนและการมอบอำนาจให้ปฏิบัติการแทน

**ข้อ ๘** ทรัพย์สินทางปัญญาซึ่งเป็นผลงานที่มหาวิทยาลัยหรือบุคลากรของมหาวิทยาลัยได้กระทำ  
ในหน้าที่ที่เป็นการกระทำร่วมกับบุคคลอื่นให้เป็นกรรมสิทธิ์ร่วมของมหาวิทยาลัยกับบุคคลนั้นตามสัดส่วนที่ได้มี  
การตกลงกันไว้เป็นหนังสือ

**ข้อ ๙** บุคลากรอาจโอนสิทธิในทรัพย์สินทางปัญญาของตนให้แก่มหาวิทยาลัย หรือมอบอำนาจ  
ให้มหาวิทยาลัยบริหารจัดการและหาประโยชน์ตามข้อบังคับนี้ก็ได้

**ข้อ ๑๐** นอกจากทรัพย์สินทางปัญญาตาม ข้อ ๕ ข้อ ๖ ข้อ ๗ ข้อ ๘ และข้อ ๙ แล้ว มหาวิทยาลัยอาจได้ทรัพย์สินทางปัญญาโดยการรับโอน การรับมรดกสิทธิ หรือรับการอุทิศให้ซึ่งทรัพย์สินทางปัญญาของผู้โอน ทายาทของผู้ทรงสิทธิ หรือผู้อุทิศให้

ทรัพย์สินทางปัญญาที่มีผู้อุทิศให้ ให้ดำเนินการจัดการตามวัตถุประสงค์ของผู้อุทิศให้

**หมวด ๒**

**การจัดการทรัพย์สินทางปัญญา**

**ข้อ ๑๑** ให้มีคณะกรรมการบริหารทรัพย์สินทางปัญญาประกอบด้วย อธิการบดีหรือรองอธิการบดี  
ที่อธิการบดีมอบหมาย เป็นประธานกรรมการ และกรรมการที่เป็นผู้ทรงคุณวุฒิอื่นที่อธิการบดีแต่งตั้ง อีกจำนวน  
ไม่เกิน ๕ คน

ให้ผู้อำนวยการศูนย์ทรัพย์สินทางปัญญาและบ่มเพาะวิสาหกิจเป็นกรรมการและเลขานุการ   
และให้แต่งตั้งเจ้าหน้าที่ของศูนย์ทรัพย์สินทางปัญญาและบ่มเพาะวิสาหกิจเป็นผู้ช่วยเลขานุการได้อีกจำนวนไม่เกินสองคน

กรรมการที่เป็นผู้ทรงคุณวุฒิมีวาระดำรงตำแหน่งคราวละสองปี และกรรมการที่ได้รับแต่งตั้งแทน กรรมการที่พ้นจากตำแหน่งให้มีวาระการดำรงตำแหน่งเท่ากับวาระที่เหลืออยู่ของผู้ที่ตนแทน

**ข้อ ๑๒** ให้คณะกรรมการบริหารทรัพย์สินทางปัญญา มีอำนาจหน้าที่ดังต่อไปนี้

(๑) พิจารณากำหนดหลักเกณฑ์และวิธีการดำเนินการขอจดทะเบียนทรัพย์สินทางปัญญาเสนอ  
ต่ออธิการบดีเพื่อออกเป็นประกาศมหาวิทยาลัย

(๒) พิจารณาว่าทรัพย์สินทางปัญญาใดที่จะได้รับการจดทะเบียนตามกฎหมายว่าด้วยทรัพย์สิน  
ทางปัญญา

(๓) ประเมินคุณค่าทางพาณิชย์ หรือธุรกิจของทรัพย์สินทางปัญญาของมหาวิทยาลัยเพื่อกำหนด  
แนวทางการดำเนินการหาประโยชน์หรือทำความตกลงกับบุคลากรและผู้ขออนุญาตใช้ทรัพย์สินทางปัญญา  
ของมหาวิทยาลัย

(๔) พิจารณาดำเนินการเพื่อเผยแพร่และจัดหาประโยชน์จากทรัพย์สินทางปัญญาของมหาวิทยาลัย

(๕) พิจารณาข้อตกลงหรือสัญญาเกี่ยวกับทรัพย์สินทางปัญญาที่มหาวิทยาลัยทำกับบุคคล  
หรือหน่วยงานอื่น

(๖) จัดสรรประโยชน์อันเกิดจากทรัพย์สินทางปัญญาตามข้อบังคับนี้

(๗) ให้คำปรึกษาแก่บุคลากรในเรื่องที่เกี่ยวกับทรัพย์สินทางปัญญา

(๘) จัดทำรายงานประจำปีที่เกี่ยวกับการจดทะเบียนทรัพย์สินทางปัญญาและการจัดหาประโยชน์จากทรัพย์สินทางปัญญาของมหาวิทยาลัยเสนอต่ออธิการบดี

**ข้อ ๑๓** ให้ศูนย์ทรัพย์สินทางปัญญาและบ่มเพาะวิสาหกิจ มีอำนาจหน้าที่ดังนี้

(๑) ดำเนินการเพื่อการจดทะเบียนทรัพย์สินทางปัญญาของมหาวิทยาลัยหรือบุคลากร  
ของมหาวิทยาลัย

(๒) รวบรวมและจัดให้มีข้อมูลทรัพย์สินทางปัญญาของมหาวิทยาลัย

(๓) ดำเนินการเพื่อเผยแพร่และจัดหาประโยชน์จากทรัพย์สินทางปัญญา

(๔) ดำเนินการเจรจาต่อรอง ทำข้อตกลง หรือสัญญาที่เกี่ยวกับการบริหารหรือการหาประโยชน์  
จากทรัพย์สินทางปัญญาของมหาวิทยาลัย

(๕) กำกับ ดูแล และติดตามการดำเนินการตามข้อตกลงหรือสัญญาที่เกี่ยวกับการบริหาร  
หรือการจัดหาประโยชน์จากทรัพย์สินทางปัญญาของมหาวิทยาลัย

(๖) หน้าที่อื่น ๆ ที่สภามหาวิทยาลัยหรืออธิการบดีมอบหมาย

**หมวด ๓**

**การหาประโยชน์จากทรัพย์สินทางปัญญาของมหาวิทยาลัย**

**ข้อ ๑๔** ในการหาประโยชน์จากทรัพย์สินทางปัญญาของมหาวิทยาลัย ผู้ได้รับอนุญาตอาจให้ผลประโยชน์ตอบแทนอย่างหนึ่งอย่างใดหรือหลายอย่าง ดังต่อไปนี้

(๑) เงินค่าตอบแทน

(๒) ผลประโยชน์จากรายได้หรือรายได้สุทธิจากการประกอบการของผู้ได้รับอนุญาต

(๓) หุ้นชนิดที่ใช้เงินเต็มค่าหุ้นแล้วในบริษัทมหาชนจำกัด บริษัทจำกัด หรือห้างหุ้นส่วนจำกัด

(๔) ผลประโยชน์อื่นที่อธิการบดีโดยข้อเสนอของคณะกรรมการบริหารทรัพย์สินทางปัญญาเห็นสมควร

**ข้อ ๑๕** มหาวิทยาลัยอาจจัดตั้งหรือร่วมกับบุคลากรหรือบุคคลอื่นจัดตั้งนิติบุคคลที่มีวัตถุประสงค์ เพื่อหาประโยชน์จากทรัพย์สินทางปัญญาของมหาวิทยาลัยก็ได้

หลักเกณฑ์และวิธีการดำเนินงานตามวรรคหนึ่ง ให้เป็นไปตามข้อบังคับมหาวิทยาลัยว่าด้วยการจัดตั้ง หรือร่วมกับบุคคลอื่นในการจัดตั้งองค์กรที่เป็นนิติบุคคล

**ข้อ ๑๖** เงินหรือผลประโยชน์จากทรัพย์สินทางปัญญาของมหาวิทยาลัยให้เป็นเงินรายได้  
ของสำนักงานวิทยาศาสตร์และเทคโนโลยีชั้นสูง

**ข้อ ๑๗** อธิการบดีอาจมอบอำนาจให้ผู้อำนวยการศูนย์ทรัพย์สินทางปัญญาและบ่มเพาะวิสาหกิจ  
เป็นผู้มีอำนาจทำสัญญาโอนหรือรับโอนสิทธิ อนุญาตหรือรับอนุญาตให้ใช้สิทธิ จ้างหรือรับจ้างเป็นผู้ดำเนินการ  
จดทะเบียนคุ้มครองสิทธิ หรือดำเนินการอื่นใดในการจัดหาประโยชน์จากทรัพย์สินทางปัญญาก็ได้

หลักเกณฑ์และวิธีการมอบอำนาจให้เป็นไปตามข้อบังคับมหาวิทยาลัยว่าด้วยการรักษาการแทน  
และการมอบอำนาจให้ปฏิบัติการแทน

**หมวด ๔**

**การจัดสรรหรือแบ่งปันผลประโยชน์**

**ข้อ ๑๘** การจัดสรรหรือแบ่งปันผลประโยชน์ที่ได้จากทรัพย์สินทางปัญญาระหว่างมหาวิทยาลัย   
ส่วนงานที่บุคลากรสังกัด และบุคลากร ให้เป็นไปตามอัตราที่กำหนดไว้ในประกาศมหาวิทยาลัยที่อธิการบดีโดยความเห็นชอบของคณะกรรมการบริหารทรัพย์สินทางปัญญากำหนด

**ข้อ ๑๙** การจัดสรรหรือแบ่งปันผลประโยชน์ที่ได้จากทรัพย์สินทางปัญญาตามข้อ ๗ ระหว่างมหาวิทยาลัย นักศึกษา และบุคลากรให้เป็นไปตามสัญญาหรือข้อตกลง

**ข้อ ๒๐** การจัดสรรหรือแบ่งปันผลประโยชนที่ได้จากทรัพย์สินทางปัญญาตามข้อ ๘ ระหว่างมหาวิทยาลัยและผู้มีกรรมสิทธิ์ร่วมให้เป็นไปตามสัญญาหรือข้อตกลง

**บทเฉพาะกาล**

**ข้อ ๒๑** การดำเนินการเพื่อจัดหาประโยชน์ที่เกิดขึ้นก่อนวันที่ข้อบังคับนี้มีผลใช้บังคับ ให้ดำเนินการตามระเบียบ ประกาศ หรือคำสั่งของมหาวิทยาลัยที่ใช้อยู่ในวันที่ดำเนินการเพื่อจัดหาประโยชน์นั้นต่อไป จนกว่า  
จะดำเนินการแล้วเสร็จ

ประกาศ ณ วันที่ ๔ มกราคม พ.ศ. ๒๕๖๑

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย